
BIROUL  PERMANENT

AL

CAMEREI  DEPUTAŢILOR

Vă înaintăm, alăturat, raportul asupra proiectului de Lege pentru privind aprobarea Ordonanței de urgență a Guvernului nr.113/2020 pentru modificarea art.2 din Legea nr.114/2007 privind sprijinul financiar acordat de statul român Schitului românesc „Prodromu”, de la Muntele Athos, Grecia, trimis cu adresa nr. PLx.467/2020, Camera Deputaţilor fiind Cameră decizională. 
În raport cu obiectul şi conţinutul său, proiectul de Lege face parte din categoria legilor ordinare.

	PREŞEDINTE,

Sorin LAZĂR

RAPORT 

asupra proiectului de Lege pentru privind aprobarea Ordonanței de urgență 
a Guvernului nr.113/2020 pentru modificarea art.2 din Legea nr.114/2007 privind sprijinul financiar acordat de statul român Schitului românesc „Prodromu”, de la Muntele Athos, Grecia
În conformitate cu prevederile art. 94 şi 115 din Regulamentul Camerei Deputaţilor, republicat, Comisia pentru buget, finanțe și bănci a fost sesizată, în procedură de urgenţă, spre dezbatere pe fond cu proiectul de Lege pentru privind aprobarea Ordonanței de urgență a Guvernului nr.113/2020 pentru modificarea art.2 din Legea nr.114/2007 privind sprijinul financiar acordat de statul român Schitului românesc „Prodromu”, de la Muntele Athos, Grecia.
Senatul, în calitate de primă Cameră sesizată, a adoptat proiectul de lege în şedinţa din data de 11 august 2020.  

Conform prevederilor art.75 din Constituţia României, republicată, şi ale art.91 din Regulamentul Camerei Deputaţilor, republicat, Camera Deputaţilor este Cameră decizională.
La întocmirea raportului s-a avut în vedere avizul favorabil al Consiliului Legislativ. 

Proiectul de lege supus dezbaterii, are ca obiect de reglementare modificarea art. 2 din Legea nr. 114/2007 în sensul acordării unui sprijin financiar în sumă de 960.000 euro (echivalentul în lei) schitului românesc „Prodromu” de la muntele Athos, Grecia. Suma se acordă prin bugetul Secretariatului de Stat pentru Culte.
În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat proiectul de lege menționat mai sus, în ședința online din data de 2 septembrie 2020.

La lucrările ale Comisiei și-au înregistrat prezența un număr de 25 deputați din totalul de 27 membri.
La dezbaterea proiectului de lege a participat, în calitate de invitat,  din partea Secretariatului de Stat pentru Culte domnul Victor Opaschi – secretar de stat. 
În urma dezbaterii proiectului de lege şi a opiniilor exprimate, deputații prezenți, au hotărât cu majoritate de voturi, să propună plenului Camerei Deputaţilor spre dezbatere şi adoptare proiectul de Lege pentru privind aprobarea Ordonanței de urgență a Guvernului nr.113/2020 pentru modificarea art.2 din Legea nr.114/2007 privind sprijinul financiar acordat de statul român Schitului românesc „Prodromu”, de la Muntele Athos, Grecia,  în forma adoptată de Senat.
În raport cu obiectul şi conținutul său, proiectul de lege face parte din categoria legilor ordinare.

	PREŞEDINTE,

Sorin LAZĂR
	SECRETAR,

Marilen – Gabriel PIRTEA


Şef serviciu

Giorgiana Ene

Consilier parlamentar

 Vasilica Popa

